
	Относно раздел 1 „Проблем/проблеми за решаване“:
Относно Проблем 2
Вместо описание на проблема, в наименованието се описва какво следва да се постигне. Предлагаме да се преформулира. 
Изложението на Проблем 2 е твърде кратко и общо. Липсва обосновка в какво се изразява неефективната работа на дирекциите в зоните на тяхната функционална отговорност и реално липсва аргументация за необходимостта от оптимизиране на организационната структура на Комисията за защита на потребителите (КЗП). Необходимо е да се опише по-подробно какви са проблемите, как са констатирани, съответно дали е извършен анализ на дейността на структурата, какви са резултатите от анализа, да се посочат изрично кои са пряко засегнатите от проблема страни и структури.
В тази връзка обръщаме внимание, че при иницииране на предложение за създаване на още една главна дирекция с териториални звена, за да се постигне разпределение на функциите между двете главни дирекции и профилиране на служителите, е необходимо да се аргументира необходимостта от втора такава и в случай че е наложително нейното обособяване, то следва да се предостави информация за броя и местоположението на отделните териториални звена.
Предвид че се предвижда преструктуриране и прецизиране на функциите на дирекции от специализираната и обща администрация, предлагаме в този раздел да се включи описание на актуалното състояние на организационната структура на КЗП (дирекции, числен състав, ръководство, статут на служителите и др.). 
Препоръчваме в оценката да бъдат включени конкретни примери или друга релевантна информация, която да доказва, че се наблюдават затруднения в работата на посочените структурни звена или в оперативното изпълнение на функциите и задачите на КЗП, така че да се обоснове твърдението, че проблемите не могат да се решат в рамките на съществуващата нормативна уредба, например чрез промяна в организацията на работа и/или чрез въвеждане на нови технологични възможности.
Относно раздел 4 „Варианти на действие“:
Относно Проблем 2
Препоръчваме Вариант 2 да бъде прецизиран и редуциран само до обхвата на основните промени, които се предлагат, без да е необходимо да се включва текст от проекта на Устройствения правилник.
Предложенията в този вариант не се обвързани с описанието на Проблем 2. Предлага се създаване на нова дирекция „Информационна политика и международно сътрудничество“, нова главна дирекция „Безопасност на стоките“ и дирекция „Методология, анализи и координация“. Освен че липсва описание в Проблем 2, в този раздел липсват и аргументи за предложенията. Особено важно е да се отбележи, че съгласно чл.165, ал.1 от Закона за защита на потребителите комисията има регионални дирекции. Вместо тях се предлага създаване на териториални звена. Не е ясно дали създаването на териториални звена може да се реализира без съответни изменения в закона. Също така от голямо значение е липсата на анализ как ще се отрази създаването на две териториални звена: дали те ще бъдат със същия териториален обхват и седалище, как ще се осигури координацията между тях и най-вече как ще се избегне объркването на потребителите при комуникацията с териториалните звена (потребителите няма да са в състояние да определят коя е компетентната дирекция и това ще породи напрежение, препращане между различните звена).
Предвидено е да се обособи длъжност „финансов контрольор“, който да осъществява предварителен контрол за законосъобразност преди вземането на всяко решение и/или предприемането на действия, имащи пряко финансово изражение, в съответствие с изискванията на Закона за финансовото управление и контрол в публичния сектор (ЗФУКПС). Създаването на длъжност „финансов контрольор“ на пряко подчинение, извън общата и специализираната администрация, не произтича от изискванията на ЗФУКПС. Съгласно § 1, т.10 от Допълнителната разпоредба на закона „Предварителен контрол за законосъобразност са всички проверки на документи, факти и обстоятелства, свързани с предоставяне на увереност за спазване на приложимото законодателство, преди да се вземе решение или да се извърши действие от страна на ръководителите на организациите. Предварителният контрол за законосъобразност се извършва от финансови контрольори и/или от други лица, определени от ръководителите на организациите по чл. 2.“ От определението е ясно, че не се изисква длъжността да е на пряко подчинение на органа и че предварителен контрол за законосъобразност може да се изпълнява и от служител, който не заема такава длъжност. От значение е и факта, че става дума за допълнителна разпоредба на закона, в която е дадено обяснение на думи или изрази, които се употребяват многократно в нормативния акт. В тази връзка препоръчваме „финансов контрольор“ по Закона за финансовото управление и контрол в публичния сектор (ЗФУКПС) да не се обособява на пряко подчинение на председателя на комисията, извън общата и специализираната администрация, както и че не следва неговите функции специално да се описват в устройствения правилник.
Също така напомняме, че при промени в щатната численост, във функциите и организацията на дейността на конкретни структури следва изрично да се посочи и да се изясни какъв е подходът, който ще бъде възприет при извършване на промените и обезпечаване на дейността на структурите, за да бъдат спазени и изискванията на Закона за администрацията, Закона за държавния служител и специалните закони. За целта препоръчваме да се използват насоките, дадени в т. V от настоящото становище.
Относно раздел 5 „Сравняване на вариантите:”
Разделът следва да се ревизира и преработи, така че да бъде в съответствие с раздел 2. В случай че за всеки проблем се поставя само по една цел, препоръчваме, за по-голяма прегледност, целите да се разгледат в една обща таблица.
Относно раздел 6 „Избор на препоръчителен вариант”:
Относно т. 6.5 „Потенциални рискове от прилагането на препоръчителния вариант“
Препоръчваме да се разгледат потенциалните затруднения за потребителите при определяне на компетентното териториално звено на комисията. 
Насоки за законосъобразно структуриране на администрацията:
1. При определяне на числеността е необходимо да бъдат съобразени разпоредбите на §16 от Закона за изменение и допълнение на Закона за администрацията (обн. ДВ, бр. 15 от 2012г.) и Механизма за извършване на компенсирани промени в рамките на числеността на персонала на администрацията на изпълнителната власт, одобрен с решението по т.3 от Протокол № 66 от заседанието на Съвета за административната реформа на 6 декември 2021 г.
2. При структурирането на общата администрация да бъдат съобразени разпоредбите на чл. 7 от Закона за администрацията.
3. При вътрешното структуриране да бъдат съобразени нормативите за численост, предвидено в Наредбата за прилагане на Класификатора на длъжностите в администрацията.
4. Да бъде установено разпределението на работното време съгласно чл. 51 и чл. 52 от Закона за държавния служител.
5. Да бъдат спазени указанията съгласно писмо № 02.04-231 от 14 юли 2023 г. на главния секретар на Министерския съвет до главните секретари на министерствата и др.




	*   Съгласно чл. 17 от Наредбата за обхвата и методологията за извършване на оценка на въздействието, изводите и относимата информация от извършената частична предварителна оценка на въздействието се включват във финансовата обосновка по чл. 35, ал. 1, т. 4 от Устройствения правилник на Министерския съвет и на неговата администрация.

	**   При съгласуването по чл. 32 от Устройствения правилник на Министерския съвет и на неговата администрация кръгът от въпроси, проблеми и решения, разгледани в оценката на въздействието се съпоставя с кръга от въпроси, засегнати в проекта на нормативен акт.

	***   На основание чл. 30б, ал. 4 от Устройствения правилник на Министерския съвет и на неговата администрация е необходимо окончателната оценка на въздействието да бъде съобразена с препоръките от становището.
****   На основание чл. 85, ал. 1 от Устройствения правилник на Министерския съвет и на неговата администрация е необходимо това становище да бъде публикувано заедно с преработената оценка на въздействието и проекта на акт при обществените консултации, провеждани в изпълнение на Закона за нормативните актове.

	ДИРЕКТОР НА ДИРЕКЦИЯ 
„МОДЕРНИЗАЦИЯ НА АДМИНИСТРАЦИЯТА“ В
АДМИНИСТРАЦИЯТА НА МИНИСТЕРСКИЯ СЪВЕТ

